Il-Koperattiva Malta Maritime Pilots għamlet investiment ta’ €120,000 f’tgħamir u f’taħriġ għall-eventwalità li jinxtered żejt fil-baħar.Dan l-investiment flimkien mat-tagħmir eżistenti ser ikomplu jsaħħu t-tħejjija tal-pajjiż f’każ ta’ tixrid ta’ żejt fil-portijiet jew l-ibħra Maltin. Iċ-Chief Pilot Jesmond Mifsud spjega li dawn il-booms jistgħu jintużaw f’ħin qasir għaliex jintefħu f’inqas minn kwarta. Aktar minn hekk, huma għoljin 40 ċentimetru ‘l fuq mill-ilma u maħdumin apposta biex jintużaw f’baħar imqalleb. “Jalla qatt ma nużawh ħlief fit-training, però aħjar ikollok milli ma jkollokx biex jekk qatt jiġri xi ħaġa, inkunu lesti u trainjati għal kull ħaġa li tista’ tinqala. Wieħed irid jiftakar illi Malta qiegħda fir-rotta tal-iktar vapuri li jgħaddu fid-dinja jista’ jkun hemm inċident imma aħna ppreparati għalih.” Minbarra €100,000 fl-inflatable booms li jżommu ż-żejt milli jinfirex, il-koperattiva permezz tas-sussidjarja tagħha Ocean Care Ltd, investiet mal-€20,000 f’taħriġ biex ikollha grupp ta’ ħaddiema mħejji li f’każ ta’ tixrid ta’ żejt. Il-Kap Eżekuttiv tal-Port Ħieles Alex Montebello qal li huma jappoġġja kull inizjattiva li tipproteġi l-baħar u l-ħarsien tal-ambjent. Huwa fisser bħala pass kbir ‘il quddiem id-direttiva tal-Organizazzjoni Internazzjonali Marittima li mill-1 ta’ Jannar tobbliga lill-vapuri kollha inkluż kontejners, biex jużaw fjuwil li jaghmel inqas tniggiż. “Il-vapuri kollha tat-tbaħħir mhux se jkun permess iktar li jagħmlu użu mill-heavy fuel oil imma jridu jiswitchjaw għal-light fuel oil, li jfisser ferm inqas tniġġiż mill-vapuri, kemm li jiġu l-freeport, kif ukoll vapuri oħrajn li jkunu għaddejjin viċin Malta.” Il-Ministru għat-Trasport, Ian Borg qal li 15% tat-tbaħħir kollu fid-dinja jsir fiċ-ċentru tal-Mediterran u kull sena jkun hawn mat-12,000 moviment fil-portijiet Maltin li bejniethom jużaw maż-żewġ miljun tunnellata ta’ fjuwil. Dr Borg qal li d-direttiva ġdida tal-IMO għandha tibda tnaqqas l-impatt tat-tniġġiż tal-arja mill-vapuri.